SKRIFTLIG FORESPØRGSEL P-1660/99

af Massimo Carraro (PSE) til Kommissionen

(14. september 1999)

Om: Rådets direktiv 92/0081/EØF af 19. oktober 1992 om harmonisering af punktafgiftsstrukturen for mineralolier

Lov nr. 448 af 1998, som er vedtaget af det italienske parlament, indeholder bestemmelser om en nedsættelse af prisen på brændselsolie og flaskegas i kommuner i visse dele af landet, hvor sådanne

brændstoffer anvendes i særlig høj grad på grund af særlige geografiske eller klimatiske forhold, eller andre faktorer så som manglende brændselsforsyning. Der er således tale om en foranstaltning til at lette hverdagen for de familier, som bor i sådanne områder.

På Deputeretkammerets møde den 15. juli 1999 bad Luigi Olivieri statssekretæren for økonomi, Ferdinando de Franciscis, om at redegøre for den forsinkede udstedelse af dekretet til gennemførelse af lov nr. 448 af 1998, som blev vedtaget af det italienske ministerråd den 9. marts 1999. Statssekretæren meddelte, at det i henhold til direktiv 92/0081/EØF(1) er nødvendigt at opnå tilladelse fra Den Europæiske Union for at kunne nedsætte prisen på brændselsolie og flaskegas. Det er derfor strengt nødvendigt at indhente en sådan tilladelse før det pågældende gennemførelsesdekret kan udstedes.

Siden den 3. december 1998, hvor det italienske finansministerium indgav anmodningen om tilladelse til Fællesskabets instanser, har Den Europæiske Union ikke udtalt sig om sagen, selv om Kommissionens medlemmer havde modtaget alle de nødvendige oplysninger fra Italien for at kunne afgøre sagen.

Kan Kommissionen forklare, hvorfor der er sket en så alvorlig forsinkelse med at give tilladelsen eller grunden til et eventuelt afslag? Hvornår forventes beslutningsproceduren at være afsluttet?

(1) EFT L 316 af 31.10.1992, s. 12.

Svar afgivet på Kommissionens vegne af Frederik Bolkestein

(11. oktober 1999)

Den italienske regering anmodede om tilladelse til at foretage en nedsættelse af punktafgiften på de produkter, som er beskrevet af det ærede medlem, i visse særlige geografiske områder i henhold til artikel 8, stk. 4, i Rådets direktiv 92/0081/EØF af 19. oktober 1992 om harmonisering af punktafgiftsstrukturen for mineralolier. I henhold til denne artikel kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelser eller lempelser, hvis særlige politiske hensyn taler herfor.

De italienske myndigheder meddelte Kommissionen, at de havde til hensigt at indføre denne foranstaltning den 3. december 1998. Denne meddelelse indeholdt dog ikke tilstrækkelige oplysninger til at Kommissionen kunne behandle anmodningen og forberede et forslag. I februar og marts 1999 fandt en brevveksling sted, indtil der på Kommissionens forslag blev afholdt et møde i Rom. På dette møde gjorde Kommissionen rede for, hvilke oplysninger der var nødvendige til, at anmodningen kunne behandles.

Efter mødet har den italienske regering i en brevveksling kunnet tydeliggøre anmodningen, således at Kommissionen den 29. juni 1999 havde tilstrækkelige oplysninger til at behandle den. Derefter blev den oprindelige anmodning og de efterfølgende forklarende breve registreret af Kommissionen på denne dato.

I henhold til artikel 8, stk. 4, i direktiv 92/0081/EØF underretter Kommissionen alle medlemsstater om den foreslåede foranstaltning inden en måned. Med henblik herpå fremsendte Kommissionen breve herom den 28. juli 1999. I henhold til samme artikel kan en medlemsstat eller Kommissionen forelægge sagen for Rådet inden to måneder.

På grund af udnævnelsen af den nye Kommission er der opstået en forsinkelse på nogle dage. Det ærede medlem kan være forvisset om, at den nye Kommission vil behandle anmodningen fra den italienske regering snarest muligt.

Med forbehold af Kommissionens godkendelse vil der ikke opstå forsinkelser ved forelæggelsen af det nødvendige forslag for Rådet.